### NN 43/2021 (23.4.2021.), Odluka o porezima Općine Murter – Kornati

Općina Murter – Kornati

851

Na temelju članka 42. Zakona o lokalnim porezima (»Narodne novine« broj 115/16, 101/17) i članka 29. Statuta Općine Murter – Kornati (»Službeni glasnik Općine Murter – Kornati« br. 1/17, 2/18, 7/18, 1/19 – pročišćeni tekst, 1/20), Općinsko vijeće Općine Murter – Kornati, na 31. sjednici, od 11. ožujka 2021. godine, donosi

ODLUKU

O POREZIMA OPĆINE MURTER – KORNATI

I. OPĆE ODREDBE

Članak 1.

Ovom Odlukom propisuju se vrste poreza koji pripadaju Općini Murter – Kornati, stope u visine poreza, način obračuna i plaćanja poreza, te nadležno porezno tijelo za utvrđivanje i naplatu poreza u skladu sa Zakonom o lokalnim porezima.

II. VRSTE POREZA

Članak 2.

Porezi Općine Murter – Kornati su:

1. prirez porezu na dohodak

2. porez na potrošnju

3. porez na kuće za odmor

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 8 %.

2. Porez na potrošnju

Članak 4.

Porez na potrošnju plaća se po stopi od 3%.

Poslove u vezi s utvrđivanjem i naplatom poreza na potrošnju za Općinu Murter – Kornati obavlja Ministarstvo financija, Porezna uprava.

3. Porez na kuće za odmor

Članak 5.

Porez na kuće za odmor plaća se godišnje 15,00 kuna/m² korisne površine kuće za odmor.

Poslove u vezi s utvrđivanjem i naplatom poreza na kuće za odmor za Općinu Murter – Kornati obavlja Ministarstvo financija, Porezna uprava.

4. Porez na korištenje javnih površina

Članak 6.

Pod javnom površinom smatraju se ulice, trgovi, ceste, putevi, parkirališta, nogostupi, prijelazi, zelene površine, šetališta, igrališta i druge javne površine koje su u vlasništvu Općine Murter – Kornati odnosno kojima upravlja Općina Murter – Kornati.

Članak 7.

Obračun poreza na korištenje javnih površina vrši se mjesečno, a plaća se po 1 m², za:

– predsezonu (razdoblje od 1. travnja do 31. svibnja)

– sezonu (razdoblje od 1. lipnja do 31. kolovoza)

– posezonu (razdoblje od 1. rujna do 30. rujna)

– ostalo razdoblje tijekom godine (od 1. listopada do 31. ožujka).

Članak 8.

Porez na korištenje javnih površina utvrđuje se po m² zauzete površine dnevno, odnosno mjesečno, odnosno godišnje ovisno o svrsi kako slijedi:

1) Radi korištenja terasa za pružanje ugostiteljskih usluga

I. ZONA – Trg Rudina

– 1 m² zauzete površine za sezonu – 100,00 kn mjesečno

– 1 m² zauzete površine za posezonu, predsezonu – 40,00 kn mjesečno

– 1 m² zauzete površine za ostalo razdoblje tijekom godine – 20,00 kn mjesečno

II. ZONA – Sve površine osim Trga Rudina i Sela

– 1 m² zauzete površine za sezonu – 60,00 kn mjesečno

– 1 m² zauzete površine za posezonu, predsezonu – 30,00 kn mjesečno

– 1 m² zauzete površine za ostalo razdoblje tijekom godine – 15,00 kn mjesečno

III. ZONA – Selo

– 1 m² zauzete površine za sezonu – 30,00 kn mjesečno

– 1 m² zauzete površine za posezonu, predsezonu – 15,00 kn mjesečno

– 1 m² zauzete površine za ostalo razdoblje tijekom godine – 7,00 kn mjesečno.

Ugostiteljski objekti koji ne prodaju alkoholna pića (slastičarne, palačinkarnice i sl.) imaju popust od 35% od navedenih cijena.

2) Za postavljanje aparata za sladoled/škrinja u sklopu terase ugostiteljskog objekta za sezonu, predsezonu, posezonu – ­500,00/m²/mjesečno.

3) Za zauzetost javne površine za reklamiranje, obavijesne stalke i sl. naprave

– 20,00 kn/komad/dnevno.

4) Za zauzetost javne površine građevinskim i drugim profilima, konstrukcijama i elementima, odlaganjem građevinskog i drugog materijala te postavljanjem skela na javnoj površini, te prekopavanje i bilo koji drugi način zaposjedanja javne površine

– 2,00 kn/m²/dnevno.

5) Za iznajmljivanje motora, bicikala i sl.

– za sezonu – 1 m²/80,00 kn/mjesečno

– za predsezonu i posezonu – 1 m²/50,00 kn/mjesečno

– ostalo razdoblje tijekom godine – 1 m²/25,00 kn/mjesečno.

6) Za zauzetost (ostavljanje) na javnoj površini raznih pokretnih, nepokretnih stvari (prikolica, traktora, kamiona, bačvi, neispravnih vozila i sl.)

– do trenutka otklanjanja 20,00 kn/komad/dnevno.

7) Za bespravno zauzimanje i/ili onečišćenje javne površine

– do trenutka otklanjanja – 20,00 kn/m²/dnevno

8) Za zauzetost (ostavljanje) na javnoj površini čamaca

– 500,00 kn/po čamcu/mjesečno

9) Za postavljanje:

a) kioska za prodaju novina, duhana i slično te kioska za obavljanje ugostiteljske i uslužne djelatnosti

– kiosk do 12 m² – 2.000,00 kn/mjesečno tijekom godine

b) kioska za prodaju voća i povrća

– 180,00 kn/m²/mjesečno za sezonu, predsezonu, posezonu

– 50,00 kn/m²/mjesečno za ostali dio godine

10) Za postavljanje sljedećih pokretnih naprava na javnoj površini, za sezonu, predsezonu, posezonu iznosi:

|  |  |  |
| --- | --- | --- |
| a. | štand za prodaju suvenira, bižuterije i kožne galanterije | 7.500,00 kn |
| b. | štand za prodaju tekstila, obuće, keramike i sl. | 8.500,00 kn |
| c. | štand za prodaju voća i povrća | 8.000,00 kn |
| d. | aparat za kokice/kukuruz | 4.500,00 kn |
| e. | aparat za sladoled | 4.500,00 kn |
| f. | aparat za palačinke | 4.500,00 kn |
| g. | »vrtuljak« za prodaju razglednica | 1.500,00 kn |
| h. | štand za prodaju eteričnih ulja | 2.000,00 kn |
| i. | štand za prodaju nakita | 2.000,00 kn |
| j. | štand za oglašavanje i prodaju izleta | 2.000,00 kn |
| k. | štand za prodaju oslikanih majica | 3.000,00 kn |
| l. | štand za prodaju slika i izradu portreta | 2.000,00 kn |
| m. | pokretne naprave, prikolice za ugostiteljsku djelatnost | 8.000,00 kn |
| n. | aparati i naprave za zabavu i igre | 10.000,00 kn |
| o. | prometovanje turističkim vlakićem | 6.000,00 kn |
| p. | mjesto za graviranje i tetovažu | 4.000,00 kn |

Za ostali dio godine naknada iznosi 20% sezonske naknade.«

11) »Za postavljanje bankomata: – 25.000,00 kuna/bankomat/godišnje«.

Članak 9.

Porez na korištenje javne površine za povremeno korištenje (ambulantna prodaja) iznosi 200,00 kn/dnevno.

Visinu poreza na korištenje javnih površina u slučajevima koji nisu predviđeni ovom odlukom (posebne manifestacije i sl.) odredit će načelnik Općine Murter – Kornati.

Visina poreza utvrđena za korištenje javnih površina, a koje se daju na korištenje putem natječaja, smatraju se početnim porezom.

Načelnik Općine Murter – Kornati može osloboditi od plaćanja poreza korištenje javnih površina za postavu ukrasno-izloženih naprava tipa: bačvica, klupica, ukrasnih vaza s cvijećem (mediteranskim biljem) i sl. za izlaganje autohtonih hrvatsko-mediteranskih suvenira, unikatno i ručno izrađenih proizvoda, a koji zahtjevi stranaka će se pojedinačno razmatrati i odobravati kao i njihovi uvjeti korištenja.

Članak 10.

Porez na korištenje javnih površina plaća se nakon podnošenja zahtjeva, a prije izdavanja rješenja o davanju javne površine za korištenje.

Rješenje iz stavka 1. ovog članka izdat će se nakon podmirenja svih dugovanja po osnovu poreza na korištenje javne površine iz ranijih godina.«.

Iznimno od stavka 1. ovog članka porez na korištenje javnih površina u svrhu pružanja ugostiteljskih usluga na terasama plaćaju se u dva obroka i to:

– 50 % obračunatog iznosa nakon podnošenja zahtjeva odnosno prije izdavanja rješenja,

– 50 % obračunatog iznosa od konca kolovoza tekuće godine.

Na zahtjev korisnika načelnik Općine Murter – Kornati može odrediti i drukčiju dinamiku plaćanja.

Članak 11.

Poslove u vezi s utvrđivanjem i naplatom poreza na korištenje javnih površina obavlja Jedinstveni upravni odjel Općine Murter – Kornati.

III. PROVEDBENE ODREDBE

Članak 12.

Općina Murter – Kornati poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom Odlukom, osim poreza na korištenje javnih površina, povjerava Ministarstvu financija – Porezna uprava, Područni ured Šibenik, Ispostava Šibenik (sukladno suglasnosti Ministarstva financija objavljenoj u »Narodnim novinama« broj 01/2017.).

Porezna uprava, Područni ured Šibenik, Ispostava Šibenik dužna je do 15. u tekućem mjesecu za prethodni mjesec, Općini Murter – Kornati dostavljati zbirno izvješće o utvrđenim i naplaćenim porezima, te pokrenutim postupcima i mjerama radi naplate poreza iz članka 2. ove Odluke.

RH, Ministarstvu financija, Poreznoj upravi, Područnom uredu Šibenik, Ispostavi Šibenik za obavljanje poslova iz stavka 1. ovog članka pripada naknada u visini od 5 % od ukupno naplaćenih prihoda.

Ovlašćuje se nadležna organizacija za platni promet zadužena za naplatu javnih prihoda (FINA) da naknade predviđene ovom Odlukom Poreznoj upravi obračuna i uplati u Državni Proračun do zadnjeg dana u mjesecu za prethodni mjesec sukladno suglasnosti Ministarstva financija da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 1/17.).

IV. PRIJELAZNE I ZAVRŠNE ODREDBE

Članak 13.

Ova Odluka objavit će se u »Službenom glasniku Općine Murter – Kornati« i u »Narodnim novinama« i stupa na snagu 1 siječnja 2022. godine, osim odredbi o prirezu poreza na dohodak koje stupaju na snagu prvoga dana u mjesecu nakon objave Odluke u »Narodnim novinama«.

Članak 14.

Stupanjem na snagu ove Odluke prestaje važiti Odluka o porezima Općine Murter – Kornati objavljena u »Službenom glasniku Općine Murter – Kornati« broj 3/17, 6/17, 7/18, 5/19, 7/20 i »Narodnim novinama« broj 74/17, 75/18, 115/18, 140/20.

Klasa: 410-01/21-01/5
 Urbroj: 2182/18-01/1-21-1
 Murter, 11. ožujka 2021.

OPĆINSKO VIJEĆE OPĆINE MURTER – KORNATI

Predsjednik
 Edo Juraga, v. r.